CELEX: C2007/183/72
Language: sl
Date: 2007-08-04 00:00:00
Title: Zadeva T-208/07: Tožba, vložena 5. junija 2007 – BOT Elektrownia Bełchatów in drugi proti Komisiji

4.8.2007   
            
            
               SL
            
            
               Uradni list Evropske unije
            
            
               C 183/37
            
         Tožba, vložena 5. junija 2007 – BOT Elektrownia Bełchatów in drugi proti Komisiji
   (Zadeva T-208/07)
   (2007/C 183/72)
   Jezik postopka: angleščina
   Stranke
   
      Tožeče stranke: BOT Elektrownia Bełchatów S.A. (Rogowiec, Poljska), BOT Elektrownia Turów S.A. (Bogatynia, Poljska), BOT Elektrownia Opole S.A. (Brzezie, Poljska), Elektrownia „Kozienice“ S.A. (Świerże Górne, Poljska), Elektrownia Połaniec S.A. – Grupa Electrabel Polska (Połaniec, Poljska), Elektrownia „Rybnik“ S.A. (Rybnik, Poljska), Elektrownia Skawina S.A. (Skawina, Poljska), Elektrownia „Stalowa Wola“ S.A. (Stalowa Wola, Poljska), Południowy Koncern Energetyczny S.A. (Katowice, Poljska), Zespół Elektrowni Dolna Odra S.A. (Nowe Czarnowo, Poljska), Zespół Elektrowni Ostrołęka S.A. (Ostrołęka, Poljska) in Zespół Elektrowni Pątnów-Adamów-Konin S.A. (Konin, Poljska) (zastopniki: B. Krużewski, M. Ciemiński, J. Młot-Schönthaler, N. Dodoo in S. Boullart, odvetniki)
   
      Tožena stranka: Komisija Evropskih skupnosti
   Predlogi tožečih strank
   
               —
            
            
               Odločba naj se razglasi za nično;
            
         
               —
            
            
               Komisiji naj se naložijo stroški postopka.
            
         Tožbeni razlogi in bistvene trditve
   Tožeče stranke zahtevajo, da se za nično razglasi Odločba Komisije z dne 26. marca 2007 o nacionalnem načrtu razdelitve pravic za trgovanje z emisijami toplogrednih plinov za obdobje 2008-2012, ki ga je Poljska posredovala v skladu z Direktivo 2003/87/EC (1).
   Zahtevo utemeljujejo s trditvijo, da je Komisija zmotno izdala odločbo, s katero je znatno znižala, inter alia, skupno količino dovoljenih emisij CO2, ki jih lahko oddajajo tovarne, zajete z Direktivo 2003/87/ES.
   Tožeče stranke v zvezi s tem navajajo, da je Komisija kršila bistvene procesne predpostavke iz Direktive 2003/87/ES tako, da je i) izpodbijano odločbo izdala nezakonito, po izteku trimesečnega roka, določenega v členu 9(3) Direktive, in ii) tožečim strankam nezakonito omejila pravico, da bi se izjavile pred sprejetjem končnega nacionalnega načrta Poljske o razdelitvi pravic za trgovanje z emisijami toplogrednih plinov za obdobje 2008-2012.
   Tožeče stranke v nadaljevanju zatrjujejo, da je Komisija zlorabila pooblastila, ki so ji bila podeljena z Direktivo 2003/87/ES s tem, da je i) za Poljsko določila prenizko stopnjo rasti BDP in prestrogo stopnjo zniževanja emisij, kar je privedlo do prenizko ocenjene skupne kvote emisij za Poljsko; in ii) izkrivila resnični cilj Direktive, kot stroškovno učinkovitega sredstva za izpolnitev obveznosti glede emisij toplogrednih plinov, ki jih imajo podpisnice Kjotskega protokola, ker je nacionalno raven emisij za obdobje 2008-2012 znižala znatno pod višino, ki je bila potrebna za to, da Poljska izpolni cilj iz tega protokola.
   Tožeče stranke na koncu zatrjujejo, da Komisija ni spoštovala načel legitimnih pričakovanj, sorazmernosti, enakega obravnavanja in dolžnosti medinstitucionalnega sodelovanja ter dolžnosti obrazložitve.
   
      (1)  Direktiva 2003/87/ES Evropskega parlamenta in Sveta z dne 13. oktobra 2003 o vzpostavitvi sistema za trgovanje s pravicami do emisije toplogrednih plinov v Skupnosti in o spremembi Direktive Sveta 96/61/ES (UL L 275, str. 32).